የህዳሴ ግድብ ለፖለቲካ ገበያ ድርድር አይቀርብም: ኢህአዴግ
 የታላቁ የህዳሴ ግድብ ግንባታ ለፖለቲካ ገበያ ድርድር የማይቀርብ ፕሮጀክት መሆኑን የኢትዮጵያ ህዝቦች አብዮታዊ ዲሞክራሲ ግንባር (ኢህአዴግ) ጽህፈት ቤት አስታወቀ።የኢህአዴግ ጽህፈት ቤት የህዝብና ውጭ ግንኙነት ሃላፊ አቶ ሴኩ ቱሬ ዛሬ በሰጡት መግለጫ እንደተናገሩት የህዳሴው ግድብ የኢህአዴግ ብቸኛ ሃብት ሳይሆን የኢትዮጵያ ህዝብ ለዘመናት ሲመኘው እና በቁጭት ሲጠብቀው የነበረ ፕሮጀክት በመሆኑለፖለቲካ ድርድር ገበያ አይቀርብም።የመድረክ ፓርቲ በቅርቡ በሰጠው መግለጫ የግድቡ ግንባታን ለማሳካት እንዲሁም ከግብጽ ወገን የሚመጣ ስጋትን ለመመከት ኢህአዴግ ከፓርቲያቸው ጋር መደራደር አለበት ማለታቸው ይታወሳል።ከሁለት ዓመት በፊት የግድቡን ይፋ መሆን ተከትሎ የመድረክ ፓርቲ ይዞት የነበረውን አቋም ያስታወሰው የዛሬው የኢህአዴግ መግለጫ እንዳስነበበው የአገራችን ህዝቦች ግድቡን የማንንም እጅ ሳያዮ ለመገንባት ቆርጠው እንደተነሱ ሁሉ ለግድቡ ግንባታ በኩረፊያ ጥግ ይዘው የቆሙ የፖለቲካ ፓርቲዎችን ይሁንታ ማግኘት አያስፈልጋቸውም።‘የህዳሴያቸው አሻራ የሆነውን ግድባቸውን ከማንኛውም ጥቃት ለመመከትም የመድረክ አይዞህ ባይነት አያሻቸውም‘ ሲለ አክሏል።መግለጫው በዚሁ ጉዳይ ላይ የአንድነት ለዴሞክራሲና ለፍትህ ፓርቲ ያወጣውን መግለጫ አጣጥሎታል። አንድነት ግድቡ ከመሰራቱ በፊት ማለቅ የነበረባቸው ዲፕሎማሲያዊ ጉዳዮች ማለቅ ነበረባቸው ማለቱ ይታወሳል።የግድቡ ግንባታ ሂደት አካል የሆነውን የአባይ ውሃን የማስቀልበስ ስራን ተከትሎ ከግብጽ በኩል ለመጣው ውጥረት አንድነት በዚሁ መግለጫው ኢህአዴግን ተጠያቂ አድርጓል። በቂ የዲፕሎማሲያዊ ስራዎች አልተሰሩም የሚለው መሰረተ ቢስ ውንጀላ ነው ያሉት አቶ ሴኩ ግድቡ ሰፊ ጥናትና ትልቅ ዝግጅት የተደረገበት ከመሆኑም ባሻገር በዲፕሎማሲው በኩልም የአባይ ውሃ ተፋሰስ አገራትን ያሳተፈ የ13 ዓመታትን ድርድር ሲካሄድ መቆየቱን አስታውሰዋል።በዚህም ምክንያት አባይን በፍትሃዊነት ለመጠቀም የሚያስችል የስምምነት ማዕቀፍ በአብዛኛው የተፋሰሱ አገራት መፈረሙን አቶ ሰኩ አክለው አስታውሰዋል።  የኢህአዴግ መንግስት በአባይ ፍትሃዊ አጠቃቀም ላይ ላደረገው ቁርጠኛ ትግል በተፋሰሱ አገሮች መንግስታትና ህዝቦች ምስጋና ሲቸረውና በሌሎች አካላት አድናቆት ሲጎርፍለት አንድነትና መድረክ ውግዘት ማዥጎድጎዳቸው ሃገራዊ ጥቅምንና ደህንነትን በተመለከተ ያላቸውን ፀረ ህዝብ አሰላለፍ አሁንም በድጋሚ በግላጭ የሚያረጋግጥ አቋምና ተግባር ነው ሲል የኢህአዴግ መግለጫ አትቷል። 